CELEX: 62018CN0095
Language: el
Date: 2018-02-09 00:00:00
Title: Υπόθεση C-95/18: Αίτηση προδικαστικής αποφάσεως την οποία υπέβαλε το Hoge Raad der Nederlanden (Κάτω Χώρες) στις 9 Φεβρουαρίου 2018 — Sociale Verzekeringsbank, λοιποί διάδικοι: F. van den Berg και H.D. Giesen

7.5.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 161/21
            
         Αίτηση προδικαστικής αποφάσεως την οποία υπέβαλε το Hoge Raad der Nederlanden (Κάτω Χώρες) στις 9 Φεβρουαρίου 2018 — Sociale Verzekeringsbank, λοιποί διάδικοι: F. van den Berg και H.D. Giesen
   (Υπόθεση C-95/18)
   (2018/C 161/24)
   Γλώσσα διαδικασίας: η ολλανδική
   
      Αιτούν δικαστήριο
   
   Hoge Raad der Nederlanden
   
      Διάδικοι στην υπόθεση της κύριας δίκης
   
   
      Αναιρεσείον: Sociale Verzekeringsbank (Svb)
   
      Λοιποί διάδικοι: F. van den Berg, H.D. Giesen
   
      Προδικαστικά ερωτήματα
   
   
               1)
            
            
               
                           α)
                        
                        
                           Έχουν τα άρθρα 45 και 48 ΣΛΕΕ την έννοια ότι οι διατάξεις αυτές, σε περιπτώσεις όπως οι επίμαχες, αντιτίθενται σε εθνική ρύθμιση όπως εκείνη του άρθρου 6a, αρχή και στοιχείο b, του AOW (1); Η ρύθμιση αυτή συνεπάγεται ότι κάτοικος των Κάτω Χωρών δεν είναι ασφαλισμένος στο σύστημα κοινωνικών ασφαλίσεων του εν λόγω κράτους κατοικίας σε περίπτωση κατά την οποία ο κάτοικος αυτός ημεδαπής εργάζεται σε άλλο κράτος μέλος και υπόκειται, βάσει του άρθρου 13 του κανονισμού 1408/71 (2), στη νομοθεσία περί κοινωνικής ασφαλίσεως του κράτους απασχολήσεως. Οι υπό κρίση περιπτώσεις χαρακτηρίζονται από το ότι οι ενδιαφερόμενοι, βάσει της νομοθετικής ρυθμίσεως του κράτους απασχολήσεως, δεν δικαιούνται σύνταξη γήρατος λόγω της περιορισμένης εκτάσεως της εκεί εργασίας τους.
                        
                     
                           β)
                        
                        
                           Έχει σημασία για την απάντηση στο πρώτο σκέλος του πρώτου ερωτήματος το ότι, για κάτοικο αναρμόδιου βάσει του άρθρου 13 του κανονισμού 1408/71 κράτους κατοικίας, δεν υφίσταται υποχρέωση καταβολής εισφορών στο σύστημα κοινωνικών ασφαλίσεων του εν λόγω κράτους κατοικίας; Πράγματι, για τις περιόδους κατά τις οποίες ο κάτοικος αυτός ημεδαπής εργάζεται σε άλλο κράτος μέλος, υπόκειται, βάσει του άρθρου 13 του κανονισμού 1408/71, αποκλειστικά στο σύστημα κοινωνικών ασφαλίσεων του κράτους απασχολήσεως και, επιπλέον, η ολλανδική εθνική νομοθεσία δεν προβλέπει, σε τέτοιες περιπτώσεις, υποχρέωση καταβολής εισφορών.
                        
                     
         
               2)
            
            
               Έχει σημασία για την απάντηση στο πρώτο ερώτημα το ότι οι ενδιαφερόμενοι είχαν τη δυνατότητα να υπαχθούν σε προαιρετική ασφάλιση σύμφωνα με τον AOW ή το ότι είχαν τη δυνατότητα να ζητήσουν από το Svb να συνάψει συμφωνία κατά την έννοια του άρθρου 17 του κανονισμού 1408/71;
            
         
               3)
            
            
               Αποκλείει το άρθρο 13 του κανονισμού 1408/71 το ενδεχόμενο να θεμελιώνεται για κάποιον όπως η σύζυγος του Giesen, η οποία πριν από την 1η Ιανουαρίου 1989 ήταν ασφαλισμένη, βάσει μόνον της εθνικής νομοθεσίας, στη χώρα κατοικίας της, δηλαδή στις Κάτω Χώρες, σύμφωνα με τον AOW, δικαίωμα παροχών γήρατος δυνάμει της ασφαλίσεως αυτής, καθόσον πρόκειται για περιόδους κατά τις οποίες, βάσει της διατάξεως αυτής του κανονισμού, υπαγόταν, λόγω της εργασίας της σε άλλο κράτος μέλος, στη νομοθεσία του εν λόγω κράτους απασχολήσεως; Ή πρέπει το δικαίωμα παροχής δυνάμει του AOW να χαρακτηριστεί ως δικαίωμα παροχής το οποίο, σύμφωνα με την εθνική νομοθεσία, δεν εξαρτάται από προϋποθέσεις που αφορούν τη μισθωτή εργασία ή την ασφάλιση κατά την έννοια της αποφάσεως Bosmann (3), έτσι ώστε το σκεπτικό της αποφάσεως αυτής να μπορεί να εφαρμοστεί στην περίπτωσή της;
            
         
      (1)  Algemene ouderdomswet (νόμος περί γενικής ασφαλίσεως γήρατος).
   
      (2)  Κανονισμός (ΕΟΚ) 1408/71 του Συμβουλίου, της 14ης Ιουνίου 1971, περί εφαρμογής των συστημάτων κοινωνικής ασφαλίσεως στους μισθωτούς και τις οικογένειές τους που διακινούνται εντός της Κοινότητας (ΕΕ ειδ. έκδ. 05/001, σ. 73).
   
      (3)  EU:C:2008:290.